Κώστας Χριστοδούλου

Ο Κώστας Χριστοδούλου (1915-1996) ήταν Έλληνας διεθνής ποδοσφαιριστής και προπονητής. Γεννήθηκε στην Αθήνα το 1913 ή το 1915 σύμφωνα με την ΕΠΟ.αρχείο Ελλήνων διεθνών, ιστότοπος ΕΠΟ

Αγωνίστηκε στη θέση του αριστερού ακραίου επιθετικού (έξω αριστερά) και ξεκίνησε το άθλημα από τη Δάφνη Αθηνών στο Μεταξουργείο. Το καλοκαίρι του 1930 και σε πολύ νεαρή ηλικία, μετακινείται στον Παναθηναϊκό χωρίς τη συναίνεση του σωματείου του, γεγονός πολύ συνηθισμένο για την εποχή, και τιμωρείται με ετήσιο αποκλεισμό από κάθε επίσημη αναμέτρηση, σύμφωνα με τους τότε κανονισμούς.εφημερ. «ΕΜΠΡΟΣ» 23 Αυγούστου 1930 Μεταγράφεται στην ΑΕΚ το 1936, για να σταματήσει την ενεργό δράση το 1945.

Χρίζεται διεθνής για πρώτη φορά στις 4 Φεβρουαρίου 1934 κατά το φιλικό Ελλάδα-Βουλγαρία 1-0 στο γήπεδο Παναθηναϊκού, όταν αντικαθιστά το Λεωνίδα Ανδριανόπουλο στο 55'. Περιορίζεται σε 5 διεθνείς εμφανίσεις, τέσσερις με τον ΠΑΟ και μία με την ΑΕΚ,Κωνσταντίνος "Kώστας" Χριστοδούλου, βάση δεδομένων ευρωπαϊκών εθνικών ομάδων eu-football.info εξαιτίας -πιθανώς- του Β' Παγκοσμίου πολέμου, δεδομένου ότι πήρε μέρος στην τελευταία προπολεμική συνάντηση της Ελλάδας (και ευρύτερη ήττα της ιστορίας της), το 1-11 της 25 Μαρτίου 1938 από την Ουγγαρία στη Βουδαπέστη.

Μετά την αποχώρησή του από την ενεργό δράση ως ποδοσφαιριστής, διετέλεσε προπονητής σε διάφορες ομάδες όπως στην Προοδευτική μεταξύ άλλων.εφημερ. «Αθλητική Ηχώ», 5 Οκτωβρίου 1950, σελ. 3,4

Ποδοσφαιριστής με μικρότερη επιτυχία υπήρξε και ο νεότερος αδελφός του Χρήστος, επίσης στην αριστερή πτέρυγα του γηπέδου ως μέσος (τότε μεσοφύλακας) και αμυντικός (οπισθοφύλακας) του Παναθηναϊκού.

 Τίτλοι 
 δύο (2) πρωταθλήματα Ελλάδας:
 1938-39 και 1939-40 με την ΑΕΚ (στο πρώτο αναδείχθηκε 3ος σκόρερ της διοργάνωσης με 13 τέρματα, έπειτα το συμπαίκτη του Κλεάνθη Μαρόπουλο με 20 και το Γιάννη Βάζο με 18)

 ένα (1) κύπελλο Ελλάδας:
 1938-39 με την ΑΕΚ (χωρίς συμμετοχή στον τελικό)

 τρία (3) πρωταθλήματα ΕΠΣ Αθηνών:
 1933-34 με τον Παναθηναϊκό, 1939-40 και 1945-46 με την ΑΕΚ.

 Παραπομπές 

 Πηγές 
 "Η Ιστορία της ΑΕΚ", συλλογικό έργο, Εκδόσεις Γ.Χ Αλεξανδρή, Αθήνα 1996
 "Εθνική Ελλάδος • Πορεία μέσα στο χρόνο", Β. Μελέκογλου-Άγγ. Μενδρινός- Θ. Ντάβελος, Εκδόσεις Παπαζήση, Αθήνα 2001, ISBN 960-021-082-9
 "Εθνική Ελλάδος ποδοσφαίρου 1929-2004 • 75 γαλανόλευκα χρόνια, με πλήρη αναλυτικά στοιχεία", Στάθης Αρβανίτης, Εκδόσεις Καστανιώτη, Αθήνα 2004, ISBN 960-033-778-0
 αρχείο αγώνων εθνικής Ελλάδας, Αλέξανδρος Μαστρογιαννόπουλος για το Recreation & Sports Soccer Statistics Foundation RSSSF
 "1908-1998 Παναθηναϊκός • 90 χρόνια ποδοσφαιρική εποποιία", Βαγγέλης Μελέκογλου-Άγγέλλος Μενδρινός-Θοδωρής Ντάβελος, έκδοση Τριφύλλι ΑΕΒΕ, Αθήνα 1999, ISBN 960-862-531-9

Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Επιθετικοί ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές ΠΑΟ Δάφνη Αθηνών
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Προοδευτικής